Mensaap

**Mensape** (saam bekend as **Hominoidea**) is 'n klade Ouwêreldse ape wat inheems is aan Afrika en Suidoos-Asië. Saam met sy sustersgroep, Cercopithecidae, vorm dit die klade Catarrhini. Die Nuwe Wêreld se ape het vroeër van dié van die Ou Wêreld afgeskei deur hulle oorkant die Atlantiese Oseaan te vestig. Hulle word van ander primate onderskei deur 'n groter graad van bewegingsvryheid by die skouerblad, wat ontwikkel het danksy die swaai aan takke. Mensape het nie sterte nie, blykbaar vanweë 'n mutasie van die TXBT-geen. 

Daar is twee oorlewende takke van die superfamilie Hominoidea: die gibbons, of langarmape, en die hominiede, of groot ape.
* Eersgenoemde, die familie Hylobatidae, sluit vier genusse en altesaam 20 spesies gibbons in, wat almal inheems aan Asië is. Hulle kom baie in bome voor en is tweevoetig op die grond. Hulle het ligter lywe en kleiner sosiale groepe as die groot ape.
* Die familie Hominidae ("hominiede"), die groot ape, sluit ook vier genusse in en bevat drie lewende spesies orangoetangs en hulle subspesies; twee lewende spesies gorillas en hulle subspesies; twee lewende spesies van die genus Pan (bonobo's en sjimpansees) en hulle subspesies; en die mens in 'n enkele lewende subspesie, *Homo sapiens sapiens*.

Buiten die gorilla en die mens is hominoïede ratse boomklimmers. Hulle eet 'n verskeidenheid plante en soorte vleis, veral plantvoedsel: Dit sluit in vrugte, blare, wortels en sade, insluitende neute en grassade. Mense se dieet verskil soms heeltemal van dié van ander hominoïede veral vanweë die ontwikkeling van tegnologie en 'n groot verskeidenheid habitats. Die mens is verreweg die talrykste van al die Hominoidea-spesies; daar is sowat 'n paar duisend van hulle vir elke ander primaat.

Alle niemenslike hominoïede is skaars en word bedreig. Die grootste bedreiging is 'n verlies van tropiese reënwoude en die feit dat hulle vir bosvleis gejag word. Ook die ebola-virus staar die mensape van Afrika in die gesig. Ebola-infeksies word beskou as die grootste bedreiging vir die oorlewing van die Afrika-mensape. Dit was sedert 1990 verantwoordelik vir die dood van minstens 'n derde van alle gorillas en sjimpansees.

## Hominoidea-taksons
**Hominoidea** is 'n superfamilie ape, en die familie **Hominidae** bevat die familie groot ape en mense binne dié superfamilie. Die **Homininae** bevat beide die mense en Afrika-ape. Laasgenoemde verwys net na die sjimpansee en gorilla. Die term **Hominini** verwys na die menslike tribus, waarvan *Homo sapiens* (moderne mense) die enigste lewende spesie is.

thumb|400px|'n Vergelyking in grootte tussen (van links) 'n gibbon, mens, sjimpansee, gorilla en orangoetang. Niemenslike hominoïdes staan gewoonlik nie regop nie.
Die families en lewende genusse en spesies van hominoïdes is:
* **Superfamilie Hominoidea**
** Familie Hominidae: Hominiede ("groot ape")
*** Genus *Pongo*: orangoetangs
**** *P. pygmaeus*
**** *P. abelii*
**** *P. tapanuliensis*
*** Genus *Gorilla*: gorillas
**** *G. gorilla*
**** *G. beringei*
*** Genus *Homo*: mense
**** Mens, *H. sapiens*
*** Genus *Pan*: sjimpansees
**** Sjimpansee, *P. troglodytes*
**** Bonobo, *P. paniscus*
** Familie Hylobatidae: gibbons ("langarmape")
*** Genus *Hylobates*
**** 9 spesies
*** Genus *Hoolock*
**** 3 spesies
*** Genus *Symphalangus*
**** 1 spesie
*** Genus *Nomascus*
**** 7 spesies

### Geskiedenis van taksonomie
Die geskiedenis van hominoïede se taksonomie is ingewikkeld. Onlangse bewyse het ons begrip verander van die verwantskap tussen die verskillende hominoïede, veral wat betref die menslike lyn; en die terme wat tradisioneel gebruik is, is taamlik verwarrend. Mededingende benaderings tot metodologie en terminologie word in huidige wetenskaplike bronne aangetref. Owerhede het mettertyd die name en betekenis van name van groepe en subgroepe verander namate nuwe bewyse die begrip van verwantskappe tussen hominoïede verander het. (Dit sluit in nuwe ontdekkings van fossiele en gereedskap en van waarnemings in die veld, asook die voortdurende vergelykings van anatomie en DNS-reekse.) Daar was 'n stelselmatige afgradering van mense van om "spesiaal" te wees" in taksonomie tot om "een van baie" te wees. 

Vandag is daar agt lewende genusse hominoïede. Dit is die vier genusse in die familie Hominidae, naamlik *Homo*, *Pan*, *Gorilla* en *Pongo*; plus vier genusse in die familie Hylobatidae (gibbons): *Hylobates*, *Hoolock*, *Nomascus* en *Symphalangus*. Mense en ander ape eet soms ander primate. Jag het al daartoe gelei dat van die primate bedreig word.

### Kognisie
Al die niemenslike hominoïede is vermoedelik hoogs intelligent en wetenskaplike studie het bevestig dat hulle goed vaar in 'n verskeidenheid kognitiewe toetse, hoewel daar relatief min data is oor die kognisie van gibbons. 

Vroeë studies deur Wolfgang Köhler het buitengewone probleemoplossingsvermoëns in sjimpansees gedemonstreer, wat Köhler aan insig toegeskryf het. Die gebruik van gereedskap is herhaaldelik gedemonstreer; meer onlangs is die vervaardiging van gereedskap ook aangeteken. Sjimpansees in verskillende dele van Afrika het gereedskap ontwikkel wat gebruik is in die soek van kos, wat 'n soort dierekultuur demonstreer.

## Verwysings
## Skakels